กลต.แก้กฎหนุนขายหุ้นกู้คล่อง
ก.ล.ต.เล็งแก้เกณฑ์ขายตราสารหนี้ เพิ่มความคล่องตัวให้ธุรกิจเข้าถึงทุนทันเวลา คุณสมบัติครบ 3 ข้อ 1 วัน ขายได้ทันที ไม่ต้องรอ 14 วัน ด้าน CPF ขายหุ้นกู้หมื่นล้านจ่ายดอกเบี้ย 4.65-5.42%
9 ส.ค. 2554

ก.ล.ต.เล็งแก้เกณฑ์ขายตราสารหนี้ เพิ่มความคล่องตัวให้ธุรกิจเข้าถึงทุนทันเวลา คุณสมบัติครบ 3 ข้อ 1 วัน ขายได้ทันที ไม่ต้องรอ 14 วัน ด้าน CPF ขายหุ้นกู้หมื่นล้านจ่ายดอกเบี้ย 4.65-5.42% 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า สำนักงานจะปรับปรุงกฎเกณฑ์ในการออกและเสนอขายตราสารหนี้เพื่อเพิ่มความสะดวก ลดภาระผู้ออกและสามารถเข้าถึงทุนได้ทันเวลา รวมทั้งให้ผู้ลงทุนมีข้อมูลประกอบการตัดสินใจที่เพียงพอ
สำหรับวัตถุประสงค์หลักในการแก้ไขเกณฑ์ครั้งนี้ เพื่อ 1.ลดภาระของผู้เสนอขาย ก.ล.ต. จึงมีแนวคิดที่จะเปิดให้ผู้เสนอขายตราสารหนี้ยื่นแบบแสดงรายการข้อมูล โดยอ้างอิงข้อมูลและงบการเงินที่เคยยื่นต่อ ก.ล.ต.แล้วได้ ซึ่งจะช่วยลดการยื่นเอกสารที่ซ้ำซ้อน 
สำหรับการเสนอขายตราสารที่ไม่มีความซับซ้อนและมีข้อกำหนดสิทธิที่เป็นมาตรฐาน การมีผลใช้บังคับของแบบแสดงรายการข้อมูลจะเร็วขึ้น หากข้อมูลของผู้เสนอขายได้เปิดเผยต่อสาธารณชนอยู่แล้ว 
“หากผู้ออกมีคุณสมบัติเข้าเกณฑ์ 3 ข้อ คือเป็นบริษัทจดทะเบียน (บจ.) มีข้อกำหนดสิทธิที่เป็นมาตรฐานและตราสารที่ออกไม่ซับซ้อนเมื่อยื่นแล้วจะขายตราสารหนี้ได้ทันทีภายใน 1 วัน จากเดิม 14 วัน” 2.เพื่อให้ผู้ลงทุนมีข้อมูลตัดสินใจที่ครบถ้วน ทันเวลา และเข้าใจได้ง่าย ก.ล.ต. จึงมีแนวคิดว่า กรณีที่ผู้เสนอขายตราสารหนี้ไม่ได้จัดส่งแบบแสดงรายการข้อมูลประจำปี หรืองบการเงินตามหลักเกณฑ์ที่กำหนดจะเป็นผลให้การอนุญาตที่ให้เสนอขายได้ 2 ปีสิ้นสุดลงทันที 
นอกจากนี้ ในการเสนอขายตราสารหนี้ระยะสั้นต่อผู้ลงทุนทั่วไป ผู้เสนอขายต้องยื่นแบบแสดงรายการข้อมูลเป็นรายไตรมาสตามระยะเวลาที่ส่งงบการเงินต่อ ก.ล.ต. รวมถึงผู้เสนอขายตราสารหนี้ต้องจัดทำสรุปข้อมูลสำคัญของตราสารสำหรับการออก และเสนอขายตราสารหนี้ทุกประเภทด้วยภาษาที่เข้าใจง่ายแจกให้กับผู้ลงทุน พร้อมใบจองซื้อ
ด้านบริษัท เจริญโภคภัณฑ์ อาหาร (CPF) เตรียมเปิดขายหุ้นกู้ 3 ชุด วงเงินรวม 1 หมื่นล้านบาท ระหว่างวันที่ 11-18 ส.ค.นี้ โดยหุ้นกู้ชุดแรกอายุ 7 ปี วงเงิน 3,000 ล้านบาท จ่ายดอกเบี้ย 4.65% ต่อปี ชุดที่ 2 อายุ 10 ปี วงเงิน 3,000 ล้านบาท จ่ายดอกเบี้ย 4.87% ส่วนชุดที่ 3 อายุ 30 ปีวงเงิน 4,000 ล้านบาท จ่ายดอกเบี้ย 5.42% โดยจะขายให้กับผู้ถือหน่วยเดิม นักลงทุนสถาบันและประชาชนทั่วไป